આખરે કૃષ્ણા ભૂતકાળને વળગીને બેસી રહેવાને બદલે નદીના પ્રવાહની જેમ સતત આગળ વધતા રહેવાનો નિર્ધાર કરે છે. પાકિસ્તાનના ગુજરાતમાં જન્મથી લઇને વિભાજનના અનુભવોથી શરૃ થતી નવલકથા ક્રૃષ્ણાના સિરોહી પહોંચતાની સાથે રાજા-રજવાડાની દુનિયામાં પ્રવેશે છે. રાજમહેલની રાજરમતો વચ્ચે રહેવું અને અસ્તિત્વ ટકાવી રાખવું કૃષ્ણા જેવી સ્વાભિમાની યુવતી માટે સહેલું નહોતું છતાં પણ નવલકથાની નાયિકાને ડરવાને બદલે પોતાનું અસ્તિત્વ ટકાવી રાખવા, સ્થાયી નોકરી મેળવવા કેવી રીતે જુદાં જુદાં અનુભવોમાંથી પસાર થાય છે અને લડત આપે છે તેનું વર્ણન ક્રૃષ્ણાએ આ નવલકથામાં કર્યું છે. કેવી રીતે એક શિક્ષિત યુવતી, અંધવિશ્વાસો, કુ-રીતિઓ, આડંબર હેઠળ જીવતા સત્તાધીશો વચ્ચે પોતાના સ્વાભિમાન, પોતાના વિચારો અને સપનાને સાકાર કરવા સંઘર્ષ કરે છે અને તેમાં સફળ થાય છે એ આ નવલકથાનો મર્મ છે. આ નવલકથા એટલા માટે પણ મહત્ત્વ ધરાવે છે કારણકે તેમાં ગુજરાતની પૃષ્ઠભૂમિ તો છે જ પણ સાથે જ રાજા-રજવાડાની વૈભવી સંસ્કૃતિ, રજવાડાઓના વિલય અને ધીરે ધીરે તેમની ક્ષીણ થતી સત્તા વગેરેનો તાદૃશ અનુભવ આ નવલકથા દ્વારા મળે છે.